สั่งจำคุกแก๊งปลอมบัตรเครดิต
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

ศาลพิพากษาไม่รอลงอาญา20ปี ไทยพาณิชย์มั่นใจช่วยโกงลดลง
โพสต์ทูเดย์ — ศาลอาญาลงดาบต่างชาติคนไทยปลอมบัตรเครดิตรูดซื้อสินค้า เสียหาย 50 ล้าน
ศาลอาญาพิพากษาจำคุกนายโยนัท บูลลาเกอร์ อายุ 30 ปี ชาวโรมาเนีย นายโรเบิร์ต โรตารู อายุ 31 ปี ชาวโรมาเนีย นายปราโมทย์ เปียทอง อายุ 43 ปี อดีตดาบตำรวจ ผบ.หมู่งาน 4 กก.2ส.1 นายพนธกร หรือเอก ดีประเสริฐ อายุ 33 ปี ฐานนำเข้าเครื่องอิเล็กทรอนิกส์สำหรับปลอมบัตรเครดิต จำคุกคนละ 20 ปี
โดยศาลพิเคราะห์หลักฐาน เห็นว่า พนักงานอัยการฝ่ายคดีพิเศษ 1 ซึ่งเป็นโจทก์ มีพนักงานสอบสวนของกรมสอบสวนคดีพิเศษ (ดีเอสไอ) และมีสายลับที่เข้าแฝงตัวกับกลุ่มของจำเลยทั้งหมดเป็นเวลาหลายเดือนพบพยานหลักฐานเอาผิดชัดเจน
นอกจากนี้ ยังมีภาพจากกล้องวงจรปิด ระหว่างที่นำบัตรเครดิตที่ทำปลอมไปใช้ พบมูลค่าความเสียหายกว่า 50 ล้านบาท
นายพงษ์สิทธิ์ ชัยฉัตรพรสุข ผู้ช่วยผู้จัดการใหญ่ ธนาคารไทยพาณิชย์ กล่าวว่า คำสั่งศาลที่เอาผิดกลุ่มมิจฉาชีพปลอมแปลงบัตรเครดิตโดยไม่รอลงอาญาถือเป็นผลดี หลังที่ผ่านมาจับกุมคนร้ายได้จะมีการประกันตัว แล้วกลับมากระทำผิดใหม่ 
ทั้งนี้ ในรอบปีนี้ มีผู้กระทำผิดทั้งทุจริตบัตรเครดิต บัตรเดบิต และเครื่องเอทีเอ็ม ซึ่งไม่นับรวมการปลอมแปลงบัตรลดลง 95% เมื่อเทียบจากช่วงเดียวกันปีก่อน มูลค่าความเสียหายเดิม 10 ล้านบาท ก็ลดลงเหลือไม่ถึง 3 ล้านบาท เพราะความเสียหายที่เกิดจากการทุจริตบัตรเครดิตลดลงมาก หลังจากสถาบันการเงินส่วนใหญ่เปลี่ยนบัตรเครดิตจากแถบแม่เหล็กเป็นติดชิป ซึ่งเป็นระบบที่ปลอดภัยกว่า คนร้ายไม่สามารถขโมยข้อมูลในชิปได้
ขณะเดียวกันสถาบันการเงินเริ่มระแวดระวังการทุจริตที่เกิดจากบัตรต่างๆ มากขึ้น ทำให้จำนวนผู้กระทำผิดจากบัตรมีจำนวนลดลง
ขณะที่กลุ่มคนร้ายก็เริ่มหันไปหลอกกลุ่มนักท่องเที่ยวต่างประเทศ โดยจะเข้าไปชวนคุยขณะกดเงินสดจากตู้เอทีเอ็ม หรือหลอกแฮกข้อมูลระหว่างที่ลูกค้าไม่ระวังตัว ซึ่งอยู่นอกเหนือความรับผิดชอบของธนาคาร เพราะถือว่าลูกค้าจะต้องป้องกันตัวเองระหว่างใช้เครื่องเอทีเอ็มไม่ควรคุยกับคนแปลกหน้าถือเป็นเรื่องสำคัญสุด